open-index/open-wikipedia-markdown huggingface dataset:
פוקימון: וולקניון והפלא המכני

**פוקימון: וולקניון והפלא המכני** (יצא לאור במקור ביפן כ-"**מפלצות כיס XY&Z הסרט: וולקניון ומגירנה המצוינת**" **劇場版ポケットモンスター ダイヤモンド&パール アルセウス 超克の時空へ**) הוא הסרט ה-19 בסדרת סרטי פוקימון. זהו הסרט השלישי והאחרון שפורסם תחת הכותרת "מפלצות כיס - XY" ביפן.

הסרט עלה לאקרנים ב-16 ביולי 2016 ביפן. הדיבוב האנגלי לסרט הופק על ידי החברה "The Pokemon Company". בארצות הברית, הסרט שודר בדיבוב לאנגלית ב-דיסני XD ב-6 בדצמבר 2016, בממלכה המאוחדת בערוץ "CITV" ב-19 בנובמבר באותה שנה ובישראל, הסרט שודר בטלוויזיה בערוץ הילדים ב-2017 בדיבוב לעברית.

## תקציר העלילה
משלחת מטעמו של הנסיך ראלי מ-ממלכת אזות' מובילה מטען סודי בטיסה, והפוקימון האגדי וולקניון מנסה להשיג אותו. קרב מתפתח ביניהם והמשלחת מביסה את וולקניון. כשהוא נופל מן השמיים, וולקניון נקשר לאש קטצ'אם במעיין חיבור מוזר. בינתיים, המטען מגיע אל הנסיך, והוא מתגלה בתור מגירנה, הפלא המכני, אותו בנה ניקולא. וולקניון מגיע למקום וקרב נערך שם, אבל עוזרו של הנסיך, אלוה, מנסה למנוע מהם לקחת את מגירנה. בסופו של דבר הם מצליחים, ואש, וולקניון, מגירנה והחבורה נאלצים לשתף פעולה בדרך בחזרה אל רמת נייבל. בזמן הזה, אלוה רותם את צוות רוקט לנסות ללכוד את מגירנה, ללא כל הצלחה. בשלב הזה, כימיה, אחותו של ראלי, והנסיכה של ממלכת אזות', מצטרפת לאש ולחבורה ומסבירה להם כיצד אלוה רכש את אמונו של הנסיך על מנת שזה יעשה את העבודה המלוכלכת שלו עבורו, תחת המחשבה שהוא פועל לטובת הממלכה. כשהם מגיעים לרמת נייבל, הם רואים את הפוקימונים שבני האדם פגעו בהם, ואיבדו כל אמון בהם. אש והחבורה עוזרים לרפא פוקימון פצוע, הם מתיידדים עם פוקימוני המקום, מאכילים אותם ומבלים איתם, וכך הם רוכשים את אמונם. בשלב הזה מגיעים גנבי פוקימונים מטעמו של אלוה, והם חוטפים את מגירנה. אלוה לוקח את לב הנשמה של מגירנה וחושף את תוכניתו, להפוך את ממלכת אזות' לנשק להשמדה המונית ולהרוס את המקום. הוא מנסה לפגוע ברמת נייבל, אבל לבה של מגירנה לא נותן לו. בשילוב פעולה של אש, וולקניון, החבורה, הנסיכה, צוות רוקט וסקווישי בצורת זיגארד מושלם, הם נלחמים באלוה ומביסים אותו. אבל הטירה הנופלת עדיין מציבה איום כלפי רמת נייבל, וזהו תפקידו של וולקניון להקריב את עצמו כדי להציל אותם. בסופו של דבר, הלב של מגירנה חוזר אליה, וולקניון מתגלה כחי, והפוקימונים של רמת נייבל חוזרים להאמין בבני האדם.

## דיבוב

## הפצה
### הפצה בקולנוע
הסרט עלה לאקרנים ביפן על ידי טוהו ב-16 ביולי 2016.

### הפצה בטלוויזיה
בארצות הברית, הסרט שודר בדיבוב לאנגלית בערוץ דיסני XD ב-5 בדצמבר 2016. ובממלכה המאוחדת בערוץ "CITV" ב-19 בנובמבר באותה שנה.

### בישראל
הסרט שודר בטלוויזיה בערוץ הילדים ב-2017 בדיבוב לעברית. זה היה הסרט הראשון מאז "פוקימון: ארקאוס ותכשיט החיים" ב-2010 ששודר בטלוויזיה הישראלית ודובב לעברית.

## קישורים חיצוניים
* 

*

קטגוריה:סרטים יפניים
קטגוריה:סרטי 2016
קטגוריה:סרטי פוקימון
קטגוריה:סרטים המבוססים על משחקי וידאו
קטגוריה:סרטי אנימה
קטגוריה:סרטי אנימה מ-2016
חטפית טורקית

**חטפית טורקית** (שם מדעי: *Ficedula semitorquata*) היא מין של ציפור ממשפחת החטפיתיים. אורך גופה: 12 -13.5 ס"מ. תפוצתה מצומצמת בעולם ובישראל היא חולפת נדירה.

## תיאור המין
החטפית הטורקית היא ציפור קטנה למדי. אורך גופה: 12 -13.5 ס"מ. יש לה זנב בעל שוליים לבנים עד הקצה, שעוטף את נוצת הזנב החיצונית והיא בעלת כתם מפרק כנף קטן מאוד. לזכר חיבור דק המשתנה בין הפרטים בין הכיפה השחורה לבין הגב השחור היוצר חצי קולר. צבעיו הם שחור לבן עם עורף שחור. בתחתית גבו כתם אפרפר, כתם המצח הלבן מצומצם והכתם הלבן בבסיס אברות היד נרחב למדיי. לנקבה הגב חום אפרפר בהיר והחלקים התחתונים לבנים. היא דומה לחטפית לבנת עורף נקבה, אך יש לה פס כנף נוסף ושולי זנב לבנים.

היא ניזונה מחרקים מעופפים. פירוש השם המדעי- semitorquata- בעלת חצי קולר.

## תפוצה ומגמות אוכלוסין
תפוצתה מצומצמת. היא דוגרת בחורשות, ביערות פתוחים ביוון בטורקיה ובקווקז, ונודדת דרומה לאפריקה בחורף. בישראל חולפת נדירה, במיוחד במצפה רמון, באילת ובערבה הדרומית, בעיקר באביב ונדירה בסתיו. לרוב היא המקדימה באביב מבין החטפיות.

## קישורים חיצוניים

## הערות שוליים

קטגוריה:ארץ ישראל: חטפיתיים
קטגוריה:חטפיתיים
קטגוריה:טורקיה: עופות
התנועה למאבק באנטישמיות ברשת

**התנועה למאבק באנטישמיות ברשת** (באנגלית: **Fighting Online Antisemitism**, בראשי תיבות: **FOA**) היא עמותה ישראלית שהוקמה בשנת 2020, הפועלת לנטר, לדווח ולהסיר גילויי אנטישמיות, גזענות ושנאה במרחב המקוון. הארגון פועל במגוון שפות ורשתות חברתיות מובילות. הארגון משמש כנציגות הישראלית היחידה בארגון הבין־לאומי INACH (International Network Against Cyber Hate), המאחד עשרות ארגונים בינלאומיים שפועלים לקידום מרחב מקוון נטול שנאה.

העמותה נוסדה על ידי עו"ד ניר קפלן, סמנכ"ל מחלקת רגולציה בהתאחדות המלונות בישראל ותומר אלדובי, עיתונאי ומרצה בכיר להתמודדות עם תוכני שנאה במרחב המקוון, ובעברו, ראש התכנית האקדמית למאבק באנטישמיות שפעלה במסגרת התאחדות הסטודנטים והסטודנטיות בישראל.

## רקע להקמת הארגון
בתקופת מגפת הקורונה חלה עלייה משמעותית בפרסום ובהפצה של שיח שטנה ברשת. המגפה עוררה תיאוריות כזב ותיאוריות קונספירציה במרחב המקוון וברשתות החברתיות בפרט, שהתחזקו כזירת ההפצה המרכזית של תכנים מסיתים, תוך צבירת פופולריות רבה. על מנת להתמודד עם האנטישמיות והשנאה הגואות במרחב המקוון הוקם הארגון והחל להכשיר קהילת מתנדבים בין לאומית ממגוון מדינות.

## פעילות הארגון
הארגון מבצע ניטור ודיווח על תוכן אנטישמי המבוסס על שיטת העבודה לניטור אנטישמיות של הברית הבין-לאומית לשימור זכר השואה , ידועה בראשי תיבות IHRA). בנוסף, מכשיר פעילים ברחבי העולם ומקדם הסרה בין־לאומית ויעילה של תכנים אנטישמיים ברשת, מקדם תוכני חינוך בעזרת סדנאות, תוכניות לנוער, התנסויות ומערכי חינוך מקוונים, איסוף נתונים, וניתוח מגמות.

המידע מפורסם בדו"חות חודשיים שעוסקים במגמות שנאה ברשת החברתית, עיוות והכחשת השואה וכן דו"חות נקודתיים הסוקרים אירועים אקטואליים חריגים, דוגמת רצח ג'ורג' פלויד, מבצע שומר החומות ועוד. מדי שנה הארגון מפרסם דו"ח ניטור תכנים אנטישמי שנתי ברשתות החברתיות המובילות בעולם, המפלח את התכנים לפי רשת חברתית, קטגוריה ואזור גאוגרפי.

בנוסף, הארגון פועל להעלאת המודעות סביב תופעת השנאה והאנטישמיות במרחב המקוון וקידום שיח סביב זכויות אדם, פלורליזם, ליברליזם וסובלנות בחברה הישראלית.

### פעילות בתחום החינוך
הארגון מקיים תוכנית הכשרה והתנדבות מקוונת ופרונטלית עבור בני ובנות נוער בישראל בכיתות ז'-י"ב מכל הדתות והמגזרים. במסגרת התוכנית, המשתתפים לומדים על גזענות ושנאה ברשת החברתית, תופעת הכחשת השואה ועיוותה, הבדלים בין אנטישמיות במדינות ושפות שונות.

תוכנית זו מאושרת כתוכנית להתפתחות אישית ומעורבות חברתית על ידי משרד החינוך.

## קישורים חיצוניים
* 
* 
* 

### כתבות
* After Experiencing Anti-Semitism, This Israeli Nonprofit Leader is Working to Fight it Online - Jewish Journal
* 
* 
* 

## הערות שוליים

קטגוריה:ישראל: עמותות
קטגוריה:אינטרנט
קטגוריה:מאבק באנטישמיות
אליעזר ורבקה (תבליט)

"**אליעזר ורבקה**" הוא תבליט מפליז שיצר האמן הישראלי משה מורו, על פי רישום של זאב רבן, בין השנים 1912–1929, שנמצא באוסף מוזיאון ישראל.

## תיאור
התבליט נוצר בבצלאל, בית מדרש לאמנות ולמלאכות-אמנות על פי רישום של זאב רבן. הוא מתאר תמונה מהסיפור המקראי על מציאת אישה ליצחק, בקטע בו רבקה עושה חסד עם אליעזר עבד אברהם ומשקה אותו מכד מים. הדמויות מתוארות במרכז התבליט, וסביבן תיאור הכולל גמלים, דקלים, דמות השואבת מים מן הבאר ושיח צבר. בתחתית נמצא כיתוב "ותאמר שתה אדני ותמהר ותורד כדה על ידה ותשקהו" (בראשית, כ"ד, י"ח). במישור האחורי של התבליט מתוארת עיר מזרחית ודמות נשית נוספת, המתרחקת מן הבאר, כשכד על ראשה. מורו הפיק מן התבליט מספר לא ידוע של העתקים. בנוסף, נוצרו מן הדימוי גם חפצים אחרים, כגון סיכות ותליונים מכסף, הכוללים רק את מרכזו של התבליט.

העתקים מנחושת של התבליט יוצרו על ידי בצלאל ושימשו בתור עיטור לאלבומי תמונות. כמו כן הופקו תבליטים מברונזה.

גדעון עפרת מציין שבבצלאל זוהו דימויי מים בעיקר עם הבאר מסיפור רבקה ועם כד המים של רחל מסיפור פגישתה עם יעקב ליד הבאר כדוגמת לוחית הפליז "אליעזר ורבקה".

## קישורים חיצוניים
* לוחית אליעזר ורבקה באתר מוזיאון ישראל

## הערות שוליים

קטגוריה:זאב רבן
קטגוריה:בצלאל, בית מדרש לאמנות ולמלאכות-אמנות
קטגוריה:מוזיאון ישראל: תבליטים
קטגוריה:אמנות יהודית
קטגוריה:תבליטים
קטגוריה:פיסול ישראלי
קטגוריה:משה מורו
פורד פלקון XR

**פורד פלקון XR** (באנגלית: **Ford Falcon (XR)**, קרוי גם: **Ford Fairmont (XR)**) היא מכונית משפחתית גדולה מתוצרת יצרנית הרכב **פורד אוסטרליה** , חברת בת של **[[פורד]]** אשר יוצרה בין השנים 1966–1968 באוסטרליה.

## תצורות
* 4 דלתות - סדאן.
* 5 דלתות - סטיישן.
* 2 דלתות - מסחרית.
* 2 דלתות - טנדר ("Falcon Utility").

## "פורד פלקון XR"

* יוצרו 90,810 יחידות.
* דגמי "פורד פלקון (XT)" יוצרו מספטמבר 1966 – מרץ 1968. דגם ה-"GT" יוצר ממאי 1966.
* מנוע קדמי.
* מנוע בנזין.
* סוג הנעה: הנעה אחורית.
* בלמים: קדמיים: תופים הידראוליים (254 מ"מ), אחוריים: תופים הידראוליים (254 מ"מ).
* מתלים: חזית: סוג עצמאי עם קפיצי סליל ובולמי זעזועים הידראוליים כפולים, אחורי: קפיצים למחצה אליפטיים עם בולמי זעזועים הידראוליים כפולים.
* מערכת חשמל - 12 וולט.
* מחיר היחידה בשנת 1966 באוסטרליה עמד על 2,226 דולר (דגם סדאן, 4 דלתות, מנוע 2.8 ליטר המשודך לתמסורת ידנית).
* "פורד פלקון (XT)" דגם "GT" הוגדרה כ"מכונית שרירים". בדגם הורכב מנוע V8 צילינדרים, 4.7 ליטר. חלק ניכר ממכוניות ה-"GT" נצבעו בצבע זהב. 8 יחידות נצבעו בצבע מוכסף. 5 יחידות נצבעו בצבע ברונזה.
* המגזין האוסטרלי לכלי-רכב "wheels" בחר ברציפות בשנים: 1966 ו-1967 ב"פורד פלקון XR" כ"מכונית השנה". המגזין הגדיר את דגם ה"פורד פלקון XR" כמכונית האוסטרלית הטובה ביותר מאז שנת 1953.

## תמונות

קובץ: Ford Falcon XR Sedan.jpg| "פורד פלקון XR"
קובץ: Ford Falcon (41589122655).jpg| "פורד פלקון XR"
קובץ:1967-68 Falcon 500==.JPG | "פורד פלקון XR"
קובץ:1967 Ford Falcon XR GT.jpg | "פורד פלקון XR" דגם "GT", שנת 1967
קובץ:1967 Ford Falcon XR GT Sedan (48657326121).jpg | "פורד פלקון XR" דגם "GT", שנת 1967
קובץ:Ford XR Falcon ute 1.jpg | "פורד פלקון XR" - טנדר מסוג "Utility"
קובץ:Ford XR Falcon ute 2.jpg | "פורד פלקון XR" - טנדר מסוג "Utility"
קובץ: 1966 Ford XR Falcon 500 station wagon (4973090532).jpg| "פורד פלקון XR" - סטיישן, שנת 1966
קובץ:1967 Ford XR Falcon 500 station wagon (7708123858).jpg | "פורד פלקון XR" בתצורת סטיישן - מבט לתא הנהג ולוח מחוונים
קובץ:1966 Ford XR Falcon panel van (7026503017).jpg | "פורד פלקון XR" - מסחרית, שנת 1966


## ראו גם
* פורד
* פורד פלקון
* פורד פלקון XA
* פורד פלקון XP
* פורד פלקון XG
* פורד פלקון XY
* פורד פלקון ED
* פורד XY פלקון GT

## קישורים חיצוניים

* 
* 

## הערות שוליים

קטגוריה:מכוניות משפחתיות גדולות
קטגוריה:מכוניות סטיישן
קטגוריה:מכוניות מסחריות
קטגוריה:טנדרים
קטגוריה:מכוניות שרירים
XR
קטגוריה:דגמי מכוניות שהושקו ב-1966
קטגוריה:כלי רכב המיוצרים באוסטרליה
ויהי ערב ויהי בוקר (שיר)

**ויהי ערב ויהיה בוקר** הוא פזמון שכתב אהוד מנור והלחין אריאל זילבר. השיר בוצע על ידי אריאל זילבר ולהקת הגדנ"ע עם תזמורת חיל האוויר כשיר הרשמי של השירותרום בשנת 1990.

השיר נכלל באלבום "שבועיים בעיר זרה" שהוציא זילבר בשנת 1991. הוא דורג במקום ה-40 במצעד העברי השנתי לשנת תשנ"א (1991) של רשת ג'.

השיר בן שבעה בתים. כל בית נפתח במילים "מעשה בחייל" או "מעשה בחיילת" ומפרט על אודותיהם. תוכן השיר מרמז על בריאת העולם הבראשיתי "ויהי ערב, ויהי בוקר", הנזכר בכל אחד מימי הבריאה בספר בראשית.

## קישורים חיצוניים
* 
* לדף השיר באתר הספרייה הלאומית

## הערות שוליים

קטגוריה:שירי אריאל זילבר
קטגוריה:שירי להקות צבאיות
קטגוריה:שירים שנכתבו על ידי אהוד מנור
קטגוריה:שירי השירותרום
חופמי ערבה

ממוזער|חופמי ערבה בקיץ
ממוזער|חופמי ערבה מהצד
ממוזער|נקבת חופמי מקננת
**חופמי ערבה** (שם מדעי: ***Charadeius Morinellus*** ;בערבית : **قطقاط اعبر**-קטקאט אעבר) הוא מין עוף ממשפחת החופמיים. עוף מהסוג חופמי שבסדרת החופמאים, זהו מין לא חששן, ולכן משמש מטרה קלה לציידים.

## פירוש השם
השם המדעי הוא ״Charadeius Morinellus״, ופירושו : ״Charadrius״ - עוף צהבהב שהוזכר ב״וולגטה״, חלקו השני של השם המדעי Morinellus הוא טיפש.

בגלל אופייו הידידותי של החופמי הוא מכונה באנגלית ״Dotterel״ - שם שנושא עימו הקשר שלילי של ״שוטה זקן״ .

## תיאור המין
אורך גופו נע בין 20- 24 ס״מ. מוטת הכנפיים בין 56 -61 ס״מ, ומשקלו הוא בין 80 -110 גרם.

בקיץ חופמי הערבה בעל חזה כתום-חלודי ומעליו פס שחור-לבן נאה המשמש כמעין גבול לצווארו האפור. בטנו שחורה והאחוריים לבנבנים. גבתו לבנה - רחבה וכיפתו שחורה. פניו ייחודיות ודמויות- יונה.

בחורף חופמי הערבה משנה צבעיו. בטנו לבנבנה. חזהו וצווארו אפרפרים, ולצידי הבטן גוון "חם" יותר. החלקים העליונים וסוככות הכנף בגוון אפור חולי, מקושטים בדגם "קשקשים" והפס הלבן שעל החזה עדיין נמצא, אך הוא דק יותר. כיפתו כהה וגבתו רחבה וצהבהבה.

חופמי הערבה נאיבי במידה רבה, והוא אינו נוטה לעוף גם כאשר מתקרבים לכיוונו, ותכונה זו הובילה לכך שחופמי ערבה רבים שימשו כמטרה קלה עבור ציידים.

במהלך חיפושו אחר מזון, החופמי יודע להפוך אבנים וחפצים מהשטח, ולאתר חרקים וזוחלים קטנים אשר הסתתרו תחתם .

## אזורי מחיה
מקומות המחיה של ״חופמי הערבה״ הם שדות מעובדים ומקומות גבוהים, כגון: טונדרות, גבעות ופסגות הרים. בחורף מבלה בנופים מדבריים למחצה.

בחודשי הקיץ מצוי בטונדרות באזורי ״אירואסיה״ (אירופה-אסיה) מנורווגיה ועד למזרח סיביר, וגם ברמות הגבוהות של סקוטלנד ורכס הרי האלפים, ובסתיו כל האוכלוסייה נודדת מזרחה: ממרוקו ועד איראן .

בישראל הוא חולף וחורף לא שכיח, אך די קבוע בעיקר במישורים ובאזורי גבעות עם צמחייה דלילה. לעיתים נצפה בשטחים חקלאיים.

הנדידה מתרחשת במקומות שטוחים, ולעיתים נודדים בקבוצות קטנות.

## שיטת החיזור
בניגוד לשיטת החיזור בקרב החופמאים, אצל חופמי הערבה הנקבות בוחרות בזכר. חופמאים רבים מתרכזים ב"לק" (זירת ראווה), והזכרים מציגים לראווה את נוצותיהם המקושטות, רוקדים, קוראים, ובעיקר מקווים שהנקבה שניצבת בצד וצופה בהם תבחר בהם. לאחר שהזכר נבחר, הנקבה תהיה נאמנה לו עד שתסתיים מלאכת הטלת הביצים.

## קישורים חיצוניים

* 

## הערות שוליים

קטגוריה:טקסונים שתוארו בידי קארולוס לינאוס
קטגוריה:חופמיים
קטגוריה:ארץ ישראל: חופמיים
קטגוריה:בעלי חיים שתוארו ב-1758
פרסף גמדי

**פרסף גמדי** (שם מדעי: *Rhinolophus hipposideros*) הוא מין של עטלף חרקים ממשפחת הפרספיים. אורכו 3.5 ס"מ. אוזניו ארוכות מן הראש וזנבו קצר. נמצא בעיקר במערות ובכוכים.

## תיאור המין
הפרסף הגמדי הוא עטלף חרקים אשר נחשב הקטן ביותר מבני סוגו בארץ., אורך גופו 3.5 ס"מ, אורך האמה 34–39 מ"מ, אורך זנבו 2.2 ס"מ, אורך אפרכסת האוזן 1.6 ס"מ, אורך כף הרגל 0.5 ס"מ ומשקלו 2.5–5 גרם. פרוותו אפורה לבנבנה, רכה וצפופה. פרוות הבטן בהירה. האוזניים ארוכות מן הראש. זנבו קצר יותר מהרגליים שאף הן קצרות. הפרסה מכסה את הפנים כולו. העצם הרביעית של הפרסף היא הארוכה ביותר מכל עצמות הפיסה.

משתמש באקולוקציה בעלת סיגנל CF בתדר 110kHz–104kHz, HH, ייתכן וישנה שונות בתדר בהתאם לאזור המחיה. הוא מאזין לטרפו כשהוא תלוי מענף או סלע ועט עליו עם איתורו.

מקום משכנם של הפרספים הגמדים הוא לרוב במערות לא עמוקות, חורבות, מנהרות, בונקרים, מערות מסתור וכוכי קבורה.. לרוב הפרספיים נקלטים כבודדים או בזוגות. פרסף זה מתעופף עם דמדומי הערב ופעיל במשך כל הלילה. העטלף ניזון מחרקים, בעיקר עשים, עכבישים ופרפראים, שאוסף בעיקר סביב סבכי צומח.

שם המין מציין את מבנה הפרסה: ברזל = sideros, סוס = hippos, ביוונית.

שימוש בקוטלי חרקים בחלק משטחי החקלאיים וביקורי מטיילים במערות משכן וחריפה מהווים עבורו גורמי סיכון. בפולין נמצא כי הפרטים הישנים שנת חורף מתעוררים כל 18 יום בממוצע.

## תפוצה בעולם
באירופה ובמזרח הקרוב, עד קשמיר, וכן בצפון אפריקה ודרומית משם, ובאפריקה המזרחית עד אתיופיה, בחבל הים-תיכוני ובחבל הערבתי והמדברי עד איזוהייטה (כמות המשקעים השנתית) של 70 מ"מ. בחלק ממדינות אירופה המין מוגדר כמין בסיכון.

## תפוצה בארץ
בארץ תפוצתו יותר גדולה משאר הפרספים האחרים, אך נראה שתפוצת המין בארץ הצטמצמה והאוכלוסייה קטנה. בעבר היה נפוץ מאוד עד לאיוד המערות (דהיינו, תהליך שבו שמים גזים רעילים בפתחי מערות ובתי עטלפים ואטמו אותם). כיום הוא אינו נדיר, ונמצא במקומות שונים בכל רחבי הארץ.

## רבייה
ההריון של פרסף גמדי אורך 7 שבועות. הנקבה ממליטה 1–2 ולדות בחודשי אפריל עד יוני. תוחלת החיים שלו כ-15 שנה. באירופה הנקבה מזדווגת בסתיו והזרע נשמר בצינור הביצים לאורך כל החורף.

## קישורים חיצוניים

## הערות שוליים

קטגוריה:טקסונים שתוארו בידי יוהאן מתאוס בכשטיין
קטגוריה:בעלי חיים שתוארו ב-1800
קטגוריה:פרספיים
קטגוריה:ארץ ישראל: פרספיים
קטגוריה:עיראק: יונקים
קטגוריה:קירגיזסטן: יונקים
קטגוריה:סלובניה: יונקים
קטגוריה:אזרבייג'ן: יונקים
קטגוריה:טג'יקיסטן: יונקים
קטגוריה:אוזבקיסטן: יונקים
קטגוריה:טורקמניסטן: יונקים
מות יעקב וקבורתו

**מות [[יעקב]] וקבורתו** הוא סיפור מקראי המופיע בפרשת ויחי שבספר בראשית (פרקים מ"ט ונ'), המתאר את מות יעקב בארץ מצרים, חניטתו וקבורתו במערת המכפלה שבארץ ישראל.

## רקע
לאחר מכירת יוסף ומינויו למשנה לפרעה מלך מצרים, ירדו יעקב ובניו למצרים, וקיבלו שם אדמה בארץ גושן עקב היותם רועי צאן והיות ארץ גושן מקום מרעה.

לאחר שבע עשרה שנה מירידת יעקב למצרים, בגיל 147, קרבו ימיו למות. הוא ברך את בני יוסף ואת בניו, וציווה את יוסף להעלות את עצמותיו לארץ ישראל, לקבורה במערת המכפלה.

## מותו וקבורתו

כשנפטר יוסף ציווה את רופאי מצרים לחנוט אותו. לאחר ארבעים יום של גמר החניטה ושלושים יום נוספים של בכי במצרים יוסף ביקש מפרעה לקיים את שבועתו לאביו להעלות את עצמותיו לארץ ישראל. כשפרעה אישר לו, יוסף עלה לקבור את אביו עם כל עבדי פרעה זקני ביתו וכל זקני ארץ מצרים וכל בית יוסף ואחיו ובית אביו חוץ מטפם וצאנם ובקרם שהשאירו בארץ גשן. הוא לקח עמו גם רכב ופרשים והמחנה היה "כבד מאד".

הם הגיעו עד גרן האטד שנמצא בעבר הירדן ועשו שם מספד גדול מאוד ואבל שבעה ימים. על שם המספד הזה הכנענים יושבי הארץ קראו את שם המקום "אבל מצרים".

לאחר ההספד בניו נשאו אותו לארץ כנען וקברו אותו במערת המכפלה שאברהם קנה לאחוזת קבר מעפרון החתי. 

קטגוריה:סיפורי ספר בראשית
קטגוריה:פרשת ויחי
קטגוריה:יעקב
מכבי זכרון יעקב

ממוזער|שמאל|180px|סמל מחלקת הנוער של מכבי זכרון יעקב
**מכבי זכרון יעקב** היא אגודת ספורט, מועדון כדורסל, וקבוצת כדורגל ישראלית במועצה המקומית זכרון יעקב. 

האגודה נוסדה בשנת 1912, אחת האגודות הראשונות שנוסדו בארץ ישראל. האגודה החלה להשתתף בפועל בתחרויות תחת ההתאחדות אחרי הקמת מדינת ישראל - ב-1949/1950, ובילתה את רוב שנותיה בליגות הנמוכות. כיום לאגודה יש מחלקת נוער פעילות.

## היסטוריה
האגודה נוסדה בשנת 1912 והייתה מבין קבוצות הכדורסל והכדורגל הראשונות שנוסדו בארץ ישראל. בשנותיה הראשונות שיחקה נגד קבוצות שכנות כדוגמת, מכבי חדרה ומכבי חיפה ונגד קבוצות מיישובים סמוכים כדוגמת, בנימינה וגבעת עדה. זכרון יעקב לקחה חלק בשנת 1929 וב-1930 בגביע המדינה והגיעה בעונת 1929 לחצי הגמר שם הודחה על ידי מכבי תל אביב.

הקבוצה הצטרפה למערך הליגות לאחר הקמת המדינה ובעונת 1949/1950 סיימה במקום השלישי ועלתה לליגה השנייה בה שיחקה עד עונת 1954/1955 שבה אורגן מחדש סדר הליגות והיא ירדה חזרה לליגה ב' (אז הליגה השלישית). בעונת 1956/1957, השלימה זכרון יעקב ירידת ליגה נוספת לליגה ג', אך בתום עונה אחת שבה חזרה לליגה ב'. בסיום עונת 1962/1963 עלתה הקבוצה לליגה א' ובה שיחקה במשך שתי עונות בבית הצפון, עד שירדה לליגה השלישית בתום עונת 1964/1965. לאחר מכן שיחקה הקבוצה בליגה ב' עד יצירת הליגה הארצית, שהוקמה והפכה לליגה השנייה.

המועדון מחזיק בשיא הישראלי למספר השערים הרב ביותר שהובקע במסגרת משחק גביע, לאחר שניצחה את קבוצת מכבי בית שאן בתוצאה 25-2, בסיבוב השני של גביע המדינה לעונת 1971/1972, במשחק שבו החלוץ אליאס אליאס הבקיע 11 שערים מתוך 25 אלו.

המועדון שיחק בליגות הנמוכות עד תום עונת 1995/1996 בו הוא אוחד עם היריבה העירונית הפועל זכרון יעקב והקבוצה נקראה ** עירוני זכרון יעקב**. הקבוצה המאוחדת חדלה מפעילות בסוף עונת 1999/2000 בעקבות ירידה לליגה ג'. פורקה קבוצת הבוגרים, האגודה מפעילה מועדון כדורגל נוער תחרותי.

מעונת 2024/2023 מועדון הכדורסל מכבי זכרון יעקב החל במתכונת מקצוענית, תחרותית כולל הפעלת מרכז פיתוח שחקנים. מחלקות המועדון השונות כוללות מחלקת ילדים, בית הספר לכדורסל, נוער ומחלקת בוגרים בליגה א' המתמודדת על עלייה לליגה ארצית. את תוכנית הפיתוח המקצועי של המועדון מובילים אריק שיבק ואסף יגל.

## הישגים
* חצי גמר גביע המדינה בכדורגל: 1929
*אלופת ליגה ג' (1): 1957/1958
*אלופת ליגת שומרון טרום ב 24/25

## קישורים חיצוניים

## הערות שוליים

קטגוריה:זכרון יעקב
קטגוריה:היישוב: כדורגל
זכרון יעקב
קטגוריה:היישוב: מועדוני ספורט
קטגוריה:קבוצות כדורגל ישראליות
קטגוריה:קבוצות כדורגל שהוקמו ב-1912
קטגוריה:קבוצות כדורגל שהוקמו ב-1995
קטגוריה:קבוצות כדורגל ישראליות שהתפרקו
דיוניסיוס פרייגטס

**דיוניסיוס פרייגטס** (ביוונית: **Διονύσιος ὁ Περιηγητής**, מילולית: "דיוניסיוס הנוסע"; לעיתים בלטינית: Dionysius Periegeta; המחצית הראשונה של המאה ה-2 לספירה), המכונה גם **דיוניסיוס מאלכסנדריה** או **דיוניסיוס האפריקני**, היה מחברו של תיאור של העולם הידוע (Περιήγησις τῆς οἰκουμένης), בשירה בהקסמטר  יווני. על פי ההערכה, הוא הגיע מאלכסנדריה וחי בתקופת שלטונו של הקיסר הרומי אדריאנוס (117–138 לספירה), אם כי ישנם המתארכים את תקופת חייו לסוף המאה ה-3.

נראה כי המידע שניתן על ידי דיוניסיוס מתבסס על מקורות עתיקים יותר, שמקורם בעיקר ב. הוא מספק תיאורים קצרים של אפריקה ואירופה ותיאור מפורט יותר של אסיה. ייתכן שהמקור לתיאור אסיה ובכלל זה החוף של פיניקיה וארץ ישראל, הם ארטוסתנס וסטראבון. דיוניסיוס כולל בסקירתו את העמים הפיניקים והסורים, אולם ללא אזכור שמותיהן של "יהודה" או "פלשתינה". הוא מתייחס לערים בחופי פיניקיה וארץ ישראל כמיושבות על ידי פיניקים, אך אינו שומר על הסדר הגאוגרפי הנכון, וכך עזה, שבמקורות אחרים אף פעם אינה מוגדרת כ"פיניקית", מופיעה בין יפו ומקומות בחוף הפיניקי. בין אלה מופיע השם "אלאיס" (Elais), שזיהויו אינו ברור.

יצירתו של דיוניסיוס זכתה לפרסום בימי קדם כספר לימוד. היא תורגמה ללטינית ידי רופיוס פסטוס אוויינוס  (Descriptio Orbis Terrae, המאה ה-4), ועל ידי המדקדק פריסקיאנוס  (Periegesis, סביב 500 לספירה). הארכיבישוף הביזנטי אאוסטתיוס מסלוניקי כתב פרשנות (סכוליה) על יצירתו עבור המצביא והדיפלומט הביזנטי יואנס דוקס .

## הערות שוליים

קטגוריה:סופרים מצרים
קטגוריה:נוסעים
קטגוריה:סופרי מסע
קטגוריה:אלכסנדריה: אישים
קטגוריה:סופרים יוונים
קטגוריה:מחברים כותבי יוונית
קטגוריה:אישים שחיו במאה ה-2
בית הכנסת הכוראלי של גאלאץ

**בית הכנסת הכוראלי של גאלאץ** (ברומנית: **Templul Coral**) היה בית כנסת בגאלאץ.

רפאל פלאכס (Rafael Flachs), מי שהיה ראש חברה קדישא של יהדות גאלאץ, יחד עם מרדכי פינלס (Mordhe Pineles), אבל רפפורט (Abel Rapaport) ודוקטור אלנבוגן (Ellenboghen) החליטו בשנת 1863 ליזום הקמת בית כנסת מודרני. ההחלטה התקבלה בהתלהבות בקהילה, במיוחד לאחר שבפרעות פסח 1859 הושחת בית הכנסת הגדול, שבו נהגו להתפלל ראשי הקהילה, שלאחר מכן עברו לתפילה בבית כנסת מאולתר בבית מלון צוקר.

הוקם ועד פעולה, שכלל, בנוסף ליוזמים, את י. רוטנברג, מרקו טל, איסאק לבל, מרקו שיין וזיגמונד רוטנברג. הוועד החל במכירה מוקדמת של מושבים בבית הכנסת וכך צבר 1,200 מטבעות זהב בהם קנו מגרש ברחוב קוזה וודה. המגרש נרשם על שמו של אבל רפפורט. כעבור זמן מה הצטברו עוד אלף מטבעות זהב, בהם נקנו חומרי בנייה עבור בית הכנסת. הוכנה תוכנית הבנייה, שאושרה בבוקרשט ועל ידי מהנדס העיר, אך כשהוגשה לקבלת אישור במועצת העיר התוכנית סורבה בנימוק, שהמרחק מהכנסייה הקרובה ביותר מועט מדי והוא צריך להיות מעל 350 מטרים.

פניות העסקנים היהודים לגורמי ממשל רומנים לא הניבו פרי, לפנייה של פלאכס לראש ממשלת רומניה, לסקר קטרג'יו, ענה האחרון שאינו מוסמך לבטל החלטה של מועצת העירייה. חומרי הבניה החלו להתקלקל, לכן הוחלט למכור אותם.

ב-1880, כשראש עיריית גאלאץ היה קוסטקה ורלאן, זימן פלאכס ישיבה לבחינת המצב. בישיבה נבחר ועד בו השתתפו מ. שמירר, רפאל פלאכס, איזידור רובינשטיין, י. קטינר, א. גרינשפאן, מ. קרוכמל, ד. שוואלב, וייסנברג ופליגלמן, ועד שהוטל עליו לנסות להשיג את הרישיון המבוקש. לאחר מאמצים רבים ניתן הרישיון והמשיכו במכירת המושבים בבית הכנסת. מושב דרגה ראשונה עלה 1,200 לאי, דרגה שנייה 800 לאי, דרגה שלישית 450 לאי ומושב כבוד עלה 8,000 לאי. הכסף שימש למימון הבנייה.

בספטמבר 1881 אושר התקנון של חברת בית הכנסת בצו מיניסטריאלי מס' 13.753. אבל רפפורט, שעל שמו נרשמה הקרקע של בית הכנסת, הלך לעולמו, לכן פנו ליורש ולאחר שצו הירושה נכנס לתוקף העביר האחרון את הזכויות בקרקע לחברת בית הכנסת. הבנייה התקדמה והכסף נגמר לכן נאלצו לעצור את הבנייה. רפאל פלאכס הציע לעשות הגרלה, כדי לאסוף כספים להמשך הבנייה, אולם במשרד הממשלתי המתאים דחו את הבקשה ארבע פעמים. בפעם החמישית, ב-27 במאי 1883, ניתן האישור, מס' 3.988. ההגרלות נערכו שנה וחצי והושג רווח של 21,873 לאי. איסאק לבל תרם עשרת אלפים לאי ול. מנדל תרם חמשת אלפים לאי.

בתום הבנייה היו בבית הכנסת 390 מושבים לגברים ו-352 מושבים לנשים.

ב-11 באוגוסט 1885 מונה רפאל פלאכס לנשיא כבוד של בית הכנסת הכוראלי וכאות תודה על פועלו הוענקו לו ולרעייתו שני מושבי כבוד לכל חייהם. ב-19 באוגוסט, יום ראשונה של ראש השנה, נערך בהיכל הטקס הראשון. ב-25 באוגוסט נערכה חנוכת ההיכל בנוכחותו של הרב דוקטור משה גסטר, שנאם את נאום הפתיחה. הטקס הדתי הובל על ידי חזן וחזן משנה והמקהלה לוותה בנגינת עוגב.

ברעידת האדמה בוורנצ'אה (1940) נפגע המבנה של בית הכנסת. ב-1942 ביקשה עיריית גאלאץ אישור להרוס את מבנה ההיכל בטענה של-13,511 יהודי גאלאץ יש 24 בתי תפילה בעוד של-75,233 נוצרים יש רק 21 כנסיות. האישור ניתן ובית הכנסת הכוראלי נהרס.

## לקריאה נוספת
* לוסיאן-זאב הרשקוביץ' וויולטה יונסקו, O istorie a evreilor din Galați, שני כרכים, 1000 עמודים. 
* פאול פלטאנו, Istoria orașului Galați de la origini până la 1918, כרך שני, עמוד 214. 

## הערות שוליים

קטגוריה:רומניה: בתי כנסת
קטגוריה:גאלאץ: מבנים
אלפא רומיאו כמאל

**אלפא רומיאו כמאל** (באיטלקית: **Alfa Romeo Kamal**) הוא SUV (ראשי תיבות של Sport utility vehicle) קונספט מתוצרת יצרנית הרכב האיטלקית **[[אלפא רומיאו]]** חברת בת של קונצרן הרכב האיטלקי **[[פיאט]]**, אשר הוצג בשנת 2003.

## "אלפא רומיאו כמאל"

* "אלפא רומיאו כמאל" הוצגה לראשונה בתערוכת הרכב הבין-לאומית של ז'נבה בשנת 2003.
* את פרויקט ייצור האב טיפוס כינתה "אלפא רומיאו" "CXover".
* "כמאל" הוא מושג אטרקטיבי המציג עמדה אגרסיבית המשופרת על ידי קווים סוחפים וספורטיביים. החזית של הדגם שואבת רמזים מ"זגאטו" הקלאסית משנת 1900 עם סורג הרטרו ומנורות הערפל, ואילו החלק האחורי, עם חלון הזכוכית דומה לאלפא רומיאו 147.
* 4 דלתות צד + דלת אחורית.
* 4 נוסעים.
* מנוע קדמי.
* מנוע בנזין.
* סוג הנעה: הנעה כפולה 4x4.
* בסנסקריט משמעות המונח "כמאל" הוא פרח ה"לוטוס ההודי" ("Nelumbo nucifera" ). בערבית משמעות המונח "כמאל" הוא "שלמות", באיטלקית: "sintesi degli opposti" בתרגום לעברית: "סינתזה של ניגודים".

## ראו גם
* אלפא רומיאו
* אלפא רומיאו בלה
* אלפא רומיאו טונלה קונספט

## קישורים חיצוניים

* 
* 

## הערות שוליים

קטגוריה:מכוניות קונספט
אלפא רומיאו כמאל
אלפא רומיאו כמאל
כמאל
קטגוריה:כלי רכב איטלקיים
קטגוריה:דגמי מכוניות שהושקו ב-2003
לידת בני יעקב

**לידות בני יעקב** הן סדרת האירועים המתוארת בתנ"ך במהלכה נולדו אחד עשר בני יעקב ובתו דינה. (בנימין נולד יותר מאוחר, בארץ ישראל) האירועים התרחשו בעת שהותו של יעקב בחרן אצל חמיו לבן, ובמהלך שיבתו לארץ ישראל.

## תיאור המאורעות

לאחר נישואי יעקב עם רחל ולאה, ראה ה' כי לאה אינה אהובה כמו רחל ופתח את רחמה. לאה ילדה ארבעה בנים: ראובן, שמעון, לוי ויהודה.

בזמן זה, רחל עדיין לא ילדה כלל. היא נתנה ליעקב את בלהה, שהייתה שפחתה (משרתת אישית שלה). רחל עשתה זאת בדומה למעשה שרה, אשר נתנה את שפחתה הגר לאברהם כדי שתלד לו בנים. בלהה ילדה ליעקב שני בנים: דן ונפתלי.

כשראתה זאת לאה, גם היא נתנה ליעקב את זלפה, שפחתה שלה. זלפה ילדה ליעקב שני בנים: גד ואשר. אחרי כל זאת, החלה לאה ללדת שוב וילדה עוד שני בנים: יששכר וזבולון, ובת בשם דינה.

לבסוף, נפקדה גם רחל וילדה את יוסף. בהמשך, בדרך לארץ ישראל סמוך לבית לחם, ילדה רחל את בנה השני ומתה בלידתו. היא קראה לו בן אוני ("בן צערי"), אך יעקב שינה את שמו לבנימין.

## משמעות השמות
### בני לאה
* **ראובן** - "כי ראה ה' בעניי כי עתה יאהבני אישי" (בראשית כ"ט, ל"ב). לפי הגמרא, השם מבטא נבואה: "**ראו** מה בין **בנ**י לבן חמי".
* **שמעון** - "כי שמע ה' כי שנואה אנכי" (בראשית כ"ט, ל"ג).
* **לוי** - "הפעם ילווה אישי אלי" (בראשית כ"ט, ל"ד).
* **יהודה** - "הפעם אודה את ה'" (בראשית כ"ט, ל"ה).
* **יששכר** - "נתן אלוהים שכרי" (בראשית ל', י"ח).
* **זבולון** - "הפעם יזבלני (יגור עמי) אישי" (בראשית ל', כ').

### בני רחל
* **יוסף** - "יֹסֵף ה' לי בן אחר" (בראשית ל', כ"ד). רחל ביקשה שה' יוסיף לה עוד בן.
* **בנימין** - רחל קראה לו "בן אוני" (בן צערי) בגלל צער הלידה, ויעקב שינה את שמו ל"בנימין" (בן הימין, או בן זקונים).

### בני השפחות
* **דן** - "דנני אלוהים וגם שמע בקולי" (בראשית ל', ו').
* **נפתלי** - "נפתולי אלוהים נפתלתי עם אחותי" (בראשית ל', ח').
* **גד** - "בא גד" (בא מזל) (בראשית ל', י"א).
* **אשר** - "באשרי כי אשרוני בנות" (בראשית ל', י"ג).

## תאריכי הלידה לפי המסורת

לפי סדר עולם, נולדו אחד עשר השבטים ודינה בהפרשים של שבע שנים זה מזה.

## ראו גם
* שבטי ישראל
* בנות יעקב

## הערות שוליים

*
קטגוריה:סיפורי ספר בראשית
קטגוריה:פרשת ויצא
קטגוריה:פרשת וישלח
קטגוריה:שבטי ישראל
חדשות חמות (סרט)

**חדשות חמות** (ברוסית: **Горячие новости**) הוא סרט מותחן פעולה רוסי משנת 2009 בבימויו של הבמאי השוודי אנדרס באנקה. זהו רימייק לסרט Breaking News של הבמאי מהונג קונג, ג'וני טו.

## עלילה
קצין המשטרה במוסקבה סמירנוב יוצא ללכוד את מנהיג הכנופיה האלים גרמן לאחר שוד כושל. בינתיים, הממונים על סמירנוב מנסים למצוא דרך לשפר את המוניטין של משטרת מוסקבה. הנערה הצעירה והלהוטה קטיה מציעה להם שעליהם להפוך את לכידתו של גרמן לתוכנית ריאליטי, להשוויץ במשטרה כגיבורי פעולה. 

המצב מסתבך כאשר גרמן וחבורתו מנסים את אותה טקטיקה. המצב מחריף עד מהרה לכדי מלחמה של ממש, גם בתקשורת וגם ברחובות.

## שחקנים ודמויות

## הפקה
סרט האימה/הקומדיה השחורה של אנדרס באנקה, *Frostbite,* על חבורת ערפדים של בני נוער המפיצים פחד בעיירה ארקטית בצפון הרחוק של שוודיה, הפך לסרט העצמאי הרווחי ביותר ברוסיה 2006, זכה לביקורות חיוביות מאוד והגיע למצב של סרט פולחן. המפיצים הרוסיים של *Frostbite* עברו לייצור סרטים משלהם ושאלו את באנקה אם הוא רוצה להפיק גרסה מחודשת בשפה הרוסית לסרטו *Breaking News* של ג'וני טו והוא הסכים. אנדרס באנקה שלמד רוסית כשקיבל הזדמנות ללמוד קולנוע במכון VGIK לא הייתה שום בעיה לביים את צוות השחקנים הרוסי. באופן מתאים, משתף הפעולה התכוף של באנקה, כריס מאריס, למד גם הוא ב-VGIK. הסרט צולם בטרולהטן בשוודיה ובמוסקבה והוא צולם במצלמת 35 מ"מ כמו *Frostbite* מאחר שאנדרס באנקה לא אוהב לצלם דיגיטלית. 

## מוזיקה
את הפסקול הלחין אנתוני לדלו ובוצע על ידי התזמורת הקאמרית הלאומית הדנית. Leaders of Men מאת ג'וי דויוויז'ן מושמע באופן בולט בסרט. 

## ביקורות
למרות קמפיין פרסומי אגרסיבי - המפיק קלבנוב וצוות הסרט הציגו את הסרט באופן אישי בכמעט 20 ערים ברוסיה - הסרט נהנה מפופולריות מועטה בקרב הקהל הרוסי ומבקרי קולנוע. המפיקים ייחסו את חוסר ההצלחה המסחרית של הסרט ליציאתו בחודש מאי והציעו כי הטמפרטורות החמות של מאי ירתיעו אנשים לצאת לקולנוע. חוסר ההתעניינות של הרוסים בקולנוע הלאומי, היעדרותם לכאורה של כוכבים ברוסיה, ובאופן אירוני במקצת - הקידום הלא מספק של הסרט בתקשורת הרוסית הובאו גם כאשמים בקבלת הפנים המסחרית והביקורתית השלילית של הסרט. 

עם זאת, מגזין Splash כלל את הסרט ברשימת העשירייה המובילה שלו מתוך פסטיבל הסרטים טרייבקה 2009 כשהוא מציין את היצירה כסרט חובה. 

טייני בים ממגזין "לייט" סיפק גם ביקורת חיובית על הסרט והילל את הפסקול והערך הבידורי שלו.

## קישורים חיצוניים

* קדימון הסרט ביוטיוב 
## הערות שוליים

קטגוריה:סרטים שעלילתם מתרחשת ברוסיה
קטגוריה:מוסקבה בקולנוע
קטגוריה:סרטי פשע רוסיים
קטגוריה:סרטים ברוסית
קטגוריה:סרטים רוסיים
קטגוריה:סרטי 2009
קטגוריה:עיתונות בקולנוע
קטגוריה:משטרת רוסיה בתרבות ובאמנות
קטגוריה:סרטים על בני ערובה
דוכס מונטרוז

**דוכס מונטרוז** (באנגלית: **Duke of Montrose**) הוא תואר אצולה סקוטי הניתן בממלכה המאוחדת. התואר ניתן לעומד בראש שבט גרהאם והוא קרוי על שם אזור מונטרוז באנגוס שמערב סקוטלנד. דוכסות מונטרוז נוסדה פעמיים, לראשונה ב-1488 עבור דייוויד לינדזי (רוזן קרופורד החמישי) אך הדוכסות בוטלה עם מותו. שושלת הדוכסות הנוכחית נוסדה על ידי המלכה אן ב-1707 עם הפיכת מרקיז מונטרוז הרביעי ג'יימס גרהאם לדוכס מונטרוז הראשון, זאת כאות הוכרה לתרומתו לאיחוד אנגליה וסקוטלנד באותה שנה. החל מ-1992, נושא בתואר זה ג'יימס גרהאם, דוכס מונטרוז השמיני, פוליטיקאי וחבר בית הלורדים מטעם המפלגה השמרנית.

לצד התואר 'דוכס מונטרוז' שאר תוארי הדוכס כוללים תארים קודמים שנותרו, כאלו שנוספו או כאלו שהתמזגו מנישואים וכדומה: מרקיז מונטרוז, מרקיז גרהאם ובוכאנן, רוזן מונטרוז, רוזן קינקרדין, רוזן גרהאם, ויקונט דונדאף, לוד גרהאם, לורד גרהאם ומאדוק, לורד אברות'וון מגדוק ופינטרי, וברון גרהאם מבלפורד. אחוזת הדוכסות היא בית אוכמר כאשר מרכז השבט עדיין מוגדר באחוזת הדוכס ההיסטורית בטירת בוכאנן.

## סמל הדוכסות
שלט האצולה של הדוכסות מורכב ממגן המחולק לארבע רבעים, שכוללים שני זוגות סמלים זהים.
* רבע ראשון (עליון שמאל) ורביעי (תחתון ימין): שלושה צדפים בצבע אור מוטענים על פס סאבל ברקע אור - סמל שבט גרהאם
* רבע שני (עליון ימין) ושלישי (תחתון שמאל): שלושה סמלי ורד אדומים על רקע לבן - סמל אחוזת מונטרוז

## דוכסי מונטרוז
* **ג'יימס גרהאם, דוכס מונטרוז הראשון** (1742–1682) - בנו הבכור של מרקיז מונטרוז השלישי
* **ויליאם גרהאם, דוכס מונטרוז השני** (1790–1712) - בנו השביעי של הדוכס הראשון
* **ג'יימס גרהאם, דוכס מונטרוז השלישי** (1736–1755) - בנו של היחיד של הדוכס השני
* **ג'יימס גרהאם, דוכס מונטרוז הרביעי** (1874–1799) - בנו השני של הדוכס השלישי
* **דאגלס ברספורד מליז רונלד גרהאם, דוכס מונטרוז החמישי** (1925–1852) - בנו השלישי של הדוכס הרביעי
* **ג'יימס גרהאם, דוכס מונטרוז השישי** (1954–1878) בנו הבכור של הדוכס החמישי
* **ג'יימס אנגוס גרהאם, דוכס מונטרוז השביעי** (1992–1907) בנו הבכור של הדוכס השישי
* **ג'יימס גרהאם, דוכס מונטרוז השמיני** (נולד 1935) בנו הבכור של הדוכס השביעי
** יורש העצר הוא **ג'יימס אלכסנדר נורמן גרהאם, מרקיז מונטרוז** (נולד 1973) בנו הבכור של הדוכס השמיני

## קישורים חיצוניים

מונטרוז
קטגוריה:סקוטלנד: תרבות
קטגוריה:שבט גרהאם
קטגוריה:אצולה סקוטית
מגפת הקורונה בבולגריה

**[[מגפת הקורונה]]**, בה חלו רבים במחלת נגיף הקורונה, התפשטה אל בולגריה בתחילת מרץ 2020.

## התפשטות המגפה
[ממוזער|Detected active cases (blue), hospitalized patients, incl. ICU (red), patients in [Intensive care unit|ICU (yellow) and daily death cases (black). The horizontal dashed red and yellow lines are the beds reserved for CoViD-19 patients in the hospitals. The graphs are smoothed by central moving average and plotted in semi-logarithmic scale.]]
ב-8 במרץ הודיעה בולגריה על ארבעה מקרים ראשונים של הדבקה בנגיף קורונה בשטחה. בכירים במדינה אמרו כי שניים מהנדבקים הם גברים מהעיר פלבן הנמצאת בצפון המדינה, והשניים האחרים הן נשים מהעיר גברובו הנמצאת במרכז המדינה.

באותו יום, הודיע שר החינוך הבולגרי, קראסימיר ואצ'לב, על סגירת בתי הספר והגנים בשני מחוזות: מחוז פלבן ומחוז גברובו.

ב-11 במרץ הודיעה בולגריה על מקרה מוות ראשון מנגיף הקורונה בשטחה. הקורבן היא אישה בת 66 בעלת היסטוריה של מחלת לב שנפטרה בבית החולים פריאוגוב בבירה סופיה.

ב-12 במרץ הכריזה ממשלת בולגריה על מצב חירום לאומי עקב התפשטות נגיף הקורונה.

ב-14 במרץ הודיעה בולגריה על סגירת כל הגנים, בתי הספר, מתקני ספורט ובידור, חנויות ומסעדות עד 29 במרץ על מנת להאט את התפשטות הנגיף. הן הוארכו בהמשך.

ב-16 במרץ הודיעה ממשלת בולגריה על חבילת סיוע כלכלית בסך 284 מיליון דולר לעסקים אשר ייפגעו מהשפעותיו הכלכליות של הנגיף.

באותו יום הודיעה ממשלת בולגריה כי היא אוסרת נחיתת טיסות מספרד, איראן ואיטליה.

ב-18 במרץ הודיעה טורקיה על סגירת מעבר הגבול המשותף שלה עם בולגריה עקב המאבק בנגיף.

ב-20 במרץ הודיעה בולגריה על סגירת גבולותיה עבור כניסתם של אזרחים ממדינות לא אירופאיות ומחלק ממדינות אירופה ביניהן: איטליה, ספרד, צרפת, הממלכה המאוחדת, גרמניה, שווייץ והולנד.

ב-25 במרץ דווח כי נמל וארנה מונע את ירידתם של צוותי ספינות ואוניות לרדת מהסיפון עקב התפשטות הנגיף.

ב-26 במרץ הודיעו שגרירות ארצות הברית והארגון "אמריקה עבור קרן בולגריה" על מתנת סיוע כלכלי לבולגרים במאבק בנגיף.

באותו יום הודיע הפרלמנט הבולגרי על השעיית כל המושבים למעט מושבי החירום עקב התפשטות נגיף הקורונה.

ב-30 במרץ הודיעה בולגריה על סגירת גבולותיה עבור כניסתם של אזרחים זרים עד 17 באפריל.

ב-1 באפריל הודיעה גיאורגיה על פינוי אזרחיה מבולגריה.

במאי, החלו הקלות שונות.

באוקטובר, ראש הממשלה בויקו בוריסוב נדבק בקורונה. בסוף החודש, בעקבות העלייה בתחלואה יסגרו בתי ספר תיכוניים ומועדוני לילה. בנוסף, אסר על הציבור להשתתף באירועי ספורט והודיע כי תיאטראות ובתי קולנוע צריכים לעבוד ב-30% מיכולתם עד 12 בנובמבר, בעוד שעל המסעדות להגביל את מספר האנשים בשולחן אחד לשישה.

## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
בולגריה
קטגוריה:בולגריה: היסטוריה
קטגוריה:2020 בבולגריה
קטגוריה:2021 בבולגריה
קטגוריה:2022 בבולגריה
בולגריה
קרחון בלו (וושינגטון, אנדרסון)

**קרחון בלו** (באנגלית: **Blue Glacier**) הוא קרחון גדול הממוקם מצפון להר אולימפוס ברכס הרי אולימפיק במדינת וושינגטון שבארצות הברית.

שטחו של הקרחון 4.4 קילומטרים רבועים, והוא מכיל 16,000,000 מטרים מעוקבים של קרח ושלג(וזאת על אף הגובה הנמוך באופן יחסי של שפך הקרחון).

בעקבות התחממות כדור הארץ, בשנת 2000 התקצר אורכו של הקרחון מ-5.5 קילומטרים ל-4.3 קילומטרים; בין השנים 1995–2006 נסוג הקרחון ב-99 מטרים.

בין השנים 1987 ו-2009 קטן עוביו של הקרחון ב-54 מטרים בשפכו של הקרחון ו-בין 9.8 מטרים ל-14.6 מטרים במוצאו של הקרחון.

## תיאור הקרחון
ממוזער|שמאל|250px|חלקו העליון של קרחון בלו
מוצאו של קרחון בלו בסמוך לשלוש הפסגות של הר אולימפוס, בגובה של 2,380 מטרים מעל פני הים. ראשיתו של הקרחון בשדה קרח .

הקרחון זורם לכיוון צפון ונופל במספר מפלי קרח ובהמשך זרימתו הופך לקרחון מבותר. אל הקרחון נשפך יובל קרחוני נוסף שמקורו בכיפת שלג שבצפון מערב ההר, והזרמים הממוזגים נופלים יחד במפל קרח. הקרחון מסתיים בגובה של 1,324 מטרים מעל פני הים, כשהוא ירד הפרש גבהים של 1,130 מטרים בזרימה לאורך 4.3 קילומטרים.

## נתוני מזג אוויר

בשל קרבתו של הקרחון לאוקיינוס השקט וכתוצאה מעננות אורוגרפית, כמות המשקעים היורדת על קרחון בלו, היא הגדולה ביותר מבין כל קרחוני ארצות הברית הרציפה (היינו, ארצות הברית למעט אלסקה והוואי). מדי שנה יורדים על פני הקרחון 460 סנטימטרים של משקעים. בחודשי החורף מרבית משקעים אלה הם שלג, ובחודשי האביב והקיץ המשקעים הם גשם.

בשל כמות משקעים גדולה זו, קרחון בלו מהווה יובל חשוב ומרכזי לנהר הו.

## לקריאה נוספת

• J.L. Riedel, Steve Wilson, William Baccus, Michael Larrabee, T.J. Fudge, Andrew Fountain, **[https://www.cambridge.org/core/journals/journal-of-glaciology/article/glacier-status-and-contribution-to-streamflow-in-the-olympic-mountains-washington-usa/04C51BE931BBF64B7829B3163D48CE9B/core-reader Glacier status and contribution to streamflow in the Olympic Mountains, Washington, USA]**, Journal of Glaciology, Volume 61, Issue 225, 2015, pp. 8-16, DOI: https://doi.org/10.3189/2015JoG14J138

## קישורים חיצוניים
* קרחון בלו באתר הסקר הגאולוגי של ארצות הברית
* קרחון בלו באתר שירות הפארקים הלאומיים של ארצות הברית
* תצלומים היסטוריים של קרחון בלו
* מידע למטפסים על קרחון בלו באתר mountaineers
* קרחון בלו באתר summitpost (תצלומי הקרחון)
* קרחון בלו באתר WTA (איגוד מטיילי הטרקים של מדינת וושינגטון)
* קרחון בלו - מידע למטפסי הרים באתר mountainproject
* מסלול טיפוס על קרחון בלו באתר alltrails
* 

## הערות שוליים

בלו
בלו
האימפריה הבבלית החדשה

**האימפריה הבבלית החדשה**, הידועה גם בשמות **האימפריה הנאו־בבלית, האימפריה ה[[כשדים|כשדית]],** ו**האימפריה הבבלית השנייה**, הייתה האחרונה מבין האימפריות המסופוטמיות הגדולות שנשלטו על ידי מלכים ילידי מסופוטמיה. האימפריה הבבלית החדשה החלה עם הכתרתו של נבופלאסר כמלך בבל בשנת 626 לפנה"ס. האימפריה הבבלית החדשה התבססה היטב עם נפילתה של האימפריה האשורית החדשה בשנת 612 לפנה"ס, לאחר שבבל ומדי כרתו ברית ועלו על אשור. האימפריה הבבלית החדשה נכבשה לבסוף, לאחר פחות ממאה שנים, על ידי הממלכה האחמנית בהנהגת כורש בשנת 539 לפנה"ס.

התבוסה של האשורים וההעברה של האימפריה לבבל, סימנה את הפעם הראשונה בה אזור דרום מסופוטמיה זכה לשליטה באזור המזרח הקדום, מאז התמוטטות האימפריה הבבלית העתיקה של עמורפי (חמורבי), כמעט אלף שנה לפני כן. במהלך תקופת שלטון האימפריה הבבלית החדשה, חלה ברחבי בבל צמיחה כלכלית חסרת תקדים, צמיחה מהותית של האוכלוסייה, וכמו גם חלה תקופת רנסאנס לתרבות והאמנות המקומית, כאשר המלכים הנאו־בבלים הובילו באותה העת פרויקטים גדולים של בנייה, ובמיוחד בבבל עצמה.

המקורות הבבלים מתארים את שלטונו של המלך נבוכדנצר השני כתור זהב ומספרים שהפך את בבל לאימפריה הגדולה ביותר בעולם בתקופתה.

בשנת 587 לפנה"ס כבש נבוכדנצר השני את ממלכת יהודה והחריב את בית המקדש בירושלים. בתחילת המאה ה־6 לפנה"ס החלה גלות בבל.

בשנת 539 לפנה"ס כבש כורש, מלך הממלכה הפרסית האחמנית, את האימפריה הבבלית החדשה והכתיר עצמו כ"מלך בבל".

## ראו גם
* בבל
* האימפריה הבבלית הראשונה
* האימפריה האשורית החדשה

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:האימפריה הבבלית החדשה
רעידת האדמה בנאפולי (1857)

ממוזער|העיירה פרטוזה שליד סלרנו לאחר רעידת האדמה, כפי שצולמה על ידי רוברט מאלט.
**רעידת האדמה בנאפולי** (ידועה גם בשם "הרעידה הנאפוליטנית הגדולה" (The Great Neapolitan earthquake), או רעידת האדמה של בזיליקטה מ-1857 , התרחשה ב-16 בדצמבר 1857 בסביבות השעה 10 בלילה. ברעידה נהרגו מעל 10,000 איש ויש מקורות שאף מגדילים את מספר הקורבנות עד 19,000. אחת הסיבות למספר ההרוגים הגבוה היא עיתוי הרעידה, עת רוב האנשים נמצאים בבתיהם. השם נאפולי מתייחס לממלכת נאפולי (דאז) ולא לעיר הידועה נאפולי הסמוכה. באזיליקטה הוא שם המחוז בו נמצא המוקד המשוער של רעידת האדמה - ליד העיירה מונטמורו . גודל (מגניטודה) רעידת האדמה מוערך בסביבות 7 בסולם ריכטר

## ייחודה של רעידת האדמה בנאפולי

רעידת האדמה בממלכת נאפולי הייתה רעידת האדמה הראשונה בהיסטוריה שתועדה בצורה מדעית ושיטתית. זאת בזכות עבודה מונומנטלית של מהנדס בריטי בשם רוברט מאלט. מאלט יצא מספר שבועות לאחר רעידת האדמה לממלכת נאפולי, בתמיכת "החברה המלכותית של לונדון", ותיעד במשך כמה חודשים ולפרטי פרטים את הנזקים למבנים בממלכה ואף מחוצה לה. למעשה תיאר מאלט את התפרושת המרחבית של האפקטים הסייסמיים שנגרמו על ידי רעידת האדמה. עבודתו כללה נתוחי עומק הנדסיים וגיאופיזיים, בד בבד עם תיאור עוצמת הרס המבנים בכל יישוב וחיבור כל היישובים בעלי אותה דרגת עוצמה בקו מתאר (קונטור) על מפה. לקווי המתאר הללו קרא קווים איזוסייסמליים, דהיינו קווים שווי עוצמה (לימים נקראו קווים שווי עוצמה סייסמית). המפה הזו נתנה למאלט מושג על אזור האפיצנטר או מוקד רעידת האדמה, וכן על רמת הניחות של העוצמה הסייסמית עם המרחק מהמוקד. לימים, התפתחה השיטה בה נקט מאלט, להערכת ומיפוי עוצמות סייסמיות, והיא מקובלת לשימוש עד היום על ידי המוסדות הסייסמולוגים החשובים בעולם.

## ראו גם
* עוצמה סייסמית
* מחקר המאקרוסייסמי

## קישורים חיצוניים

## ביאורים

## הערות שוליים

1857
קטגוריה:1857
קטגוריה:בזיליקטה
קטגוריה:רעידת אדמה
קטגוריה:אסונות טבע
קטגוריה:ניהול סיכונים
קטגוריה:סיכונים פיננסיים
קטגוריה:מחקר מאקרוסייסמי
Bloodline

**Bloodline** (בעברית: **קו הדם**) הוא שיר שהקליטה הזמרת-יוצרת האמריקאית אריאנה גרנדה, ומופיע באלבום האולפן החמישי שלה, Thank U, Next. השיר יצא לאור ב-8 בפברואר 2019, על ידי חברות התקליטים ריפבליק רקורדס, ביחד עם האלבום עצמו.

השיר הגיע למקום השמיני במצעד השירים של הונגריה.

## רקע וכתיבה
השיר בדומה ל-"", "Thank U, Next" ו-"Break Up with Your Girlfriend, I'm Bored" נכתב על ידי אריאנה גרנדה עצמה, ביחד עם פזמונאים נוספים. את השיר ביצעה גרנדה לאורך כל סיבוב ההופעות שלה "Sweetener World Tour", אשר התקיים בשנת 2019.

כמו כן, עלה השיר לרשת הזרמת המדיה ספוטיפיי, בסמוך לצאת האלבום.

## קבלה ביקורתית

## הצלחה

בפברואר 2019, עלה האודיו הרשמי של השיר לערוץ היוטיוב של אריאנה גרנדה. באודיו ניתן לראות את עטיפת האלבום בו נכלל השיר. נכון לאפריל 2020, מונה הצפיות של האודיו עומד על למעלה מ-30 מיליון צפיות. קליפ המילים של השיר צבר למעלה מ-2.5 מיליון צפיות.

בין היתר, הצליח השיר לצבור למעלה מ-155 מיליון השמעות ברשת הזרמת המדיה ספוטיפיי.

## מיקומי שיא

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:שירי אריאנה גרנדה
קטגוריה:שירים באנגלית
קטגוריה:שירים שנכתבו על ידי איליה סלמנזאדה
קטגוריה:שירים שנכתבו על ידי אריאנה גרנדה
קטגוריה:שירים שנכתבו על ידי מקס מרטין
קטגוריה:שירים שנכתבו על ידי סוואן קוטצ'ה
קטגוריה:שירים שהופקו על ידי איליה סלמנזאדה
קטגוריה:שירים שהופקו על ידי מקס מרטין
קטגוריה:שירי פלטינה באוסטרליה
קרחון בלו (וושינגטון, גאנסייט)

**קרחון בלו** (באנגלית: **Blue Glacier**) הוא קרחון ברכס קסקייד בשטח הפארק הלאומי ונאטצ'י במחוז צ'לאן במדינת וושינגטון שבארצות הברית.

מוצאו של הקרחון בצידה המזרחי של פסגת גאנסייט, והוא יורד מגובה של 2,215 מטרים. מוצא הקרחון נמצא בסמוך למוצאו של קרחון צ'יקאמין הסמוך לו (שמוצאו בצידה המערבי של פסגת גאנסייט).

## קישורים חיצוניים
* קרחון בלו באתר הסקר הגאולוגי של ארצות הברית
* מפה טופוגרפית של אזור קרחון בלו
* תצלום לוויין של קרחון בלו
* מיקום קרחוני מחוז צ'לאן

## הערות שוליים

בלו (גאנסייט)
בלו
פלין רובינסון

**פלין ג'יימס רובינסון** (באנגלית: **Flynn James Robinson**; 28 באפריל 1941 – 23 במאי 2013) היה כדורסלן אמריקאי, אשר שיחק בליגות ה-NBA וה-ABA בין השנים 1966–1974. בעונת  נבחר להשתתף במשחק האולסטאר של ה-NBA כשחקן מילווקי באקס, בעונת  זכה עם לוס אנג'לס לייקרס באליפות ה-NBA, ולאורך 7 עונותיו בליגה רשם ממוצעים כוללים של 14.5 נקודות, 3.1 אסיסטים ו-2.6 ריבאונדים למשחק.

## ביוגרפיה
רובינסון נולד בעיר מרפיסבורו שבאילינוי, ובשנת 1961 החל ללמוד ב"מכללת קספר" אשר בקספר, ויומינג. לאחר שנה אחת עבר לאוניברסיטת ויומינג אשר בעיר לאראמי, ובשלוש עונותיו בקבוצת הכדורסל שלה קלע 26.3 נקודות בממוצע למשחק.

בדראפט ה-NBA 1965 נבחר רובינסון בבחירה ב-15, על ידי סינסינטי רויאלס, והצטרף אליה שנה לאחר מכן. לאחר עונה אחת בסינסינטי הועבר בטרייד לשיקגו בולס, בתמורה לגאי רוג'רס, ובעונתו המלאה היחידה בשיקגו שימש כשחקן חמישייה קבוע, ותרם 16.0 נקודות בממוצע למשחק. בפלייאוף  הוביל רובינסון את קלעי קבוצתו עם 20.2 נקודות למשחק, כולל משחק של 41 נקודות במשחק השלישי של סדרת הסיבוב הראשון בו הפסידו מול לוס אנג'לס לייקרס.

בנובמבר 1968, לאחר כעונה וחצי עם הבולס, הועבר בטרייד למילווקי באקס תמורת בוב לאב ובוב וייס. עד לסיום עונת , אשר הייתה הראשונה בתולדות המועדון, הוביל את קלעי הקבוצה עם ממוצע של 20.3 נקודות למשחק. בעונה העוקבת נבחר להשתתף במשחק האולסטאר של ה-NBA, והוליך את מילווקי לצדם של שחקני הרוקי כרים עבדול-ג'באר ובוב דאנדרידג' להעפלתה הראשונה לשלב הפלייאוף, עם שיאי קריירה של 21.8 נקודות ו-5.5 אסיסטים בממוצע למשחק. בפלייאוף 1969 הודחו הבאקס בגמר האזור המזרחי, בתוצאה 1–4, על ידי האלופה שבדרך ניו יורק ניקס.

לקראת עונת  נשלח בטרייד בחזרה לסינסינטי רויאלס, בתמורה לרכז הוותיק אוסקר רוברטסון, ובקיץ 1971 נשלח בטרייד נוסף ללייקרס, בתמורה לבחירת דראפט עתידית. בעונת  רשמו הלייקרס את מאזן הניצחונות הגבוה בתולדות הליגה (69–13), כולל רצף של 33 ניצחונות רצופים, וזכו באליפות ה-NBA לאחר שגברו על הניקס בסדרת הגמר (4–1). לאורך העונה שימש רובינסון כמחליפם מהספסל של הגארדים ג'רי וסט וגייל גודריץ', ובפלייאוף הוביל את שחקני הספסל של הקבוצה עם ממוצע של 6.4 נקודות למשחק.

בדצמבר 1972 נשלח בטרייד לבולטימור בולטס. בעונת 1973/1974, אשר הייתה האחרונה בקריירה שלו, שיחק תחת המאמן וילט צ'מברלין בקבוצת סן דייגו קונקיסטדורס מליגת ה-ABA.

ב-23 במאי 2013 נפטר רובינסון כתוצאה ממיאלומה נפוצה, בגיל 72.

## קישורים חיצוניים

* 

## הערות שוליים

קטגוריה:אמריקאים ילידי אילינוי
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:אילינוי: כדורסלנים
קטגוריה:כדורסלני אוניברסיטת ויומינג
קטגוריה:בחירות דראפט של סינסינטי רויאלס
קטגוריה:כדורסלני סינסינטי רויאלס
קטגוריה:כדורסלני שיקגו בולס
קטגוריה:כדורסלני מילווקי באקס
קטגוריה:כדורסלני לוס אנג'לס לייקרס
כדורסלני בולטימור בולטס
קטגוריה:כדורסלני ליגת ה-ABA
קטגוריה:משתתפי משחק האולסטאר של ה-NBA
קטגוריה:אמריקאים שנולדו ב-1941
קטגוריה:אמריקאים שנפטרו ב-2013
קרחון אנדרסון (אנטארקטיקה)

**קרחון אנדרסון** או **קרחון אנדרסן** (באנגלית: **Anderson Glacier**) הוא קרחון בחוף המזרחי של ארץ גרהאם שבאנטארקטיקה.

פני הקרחון מבותרים ביותר.

הקרחון זורם לכיוון דרום-מזרח ונשפך אל מפרץ קבינט בין כף קייסי ונקודת בלדר.

אורכו של הקרחון 22 קילומטרים.

## היסטוריה
### גילוי ומיפוי הקרחון

הקרחון מופה לראשונה על ידי סקר שטחי חסות איי פוקלנד וצולם מהאוויר בדצמבר 1947 על ידי משלחת החקר האנטארקטית רון.

### מקור השם

שמו של הקרחון ניתן לו על ידי סקר שטחי חסות איי פוקלנד.

הקרחון נקרא על שמו של סר ג'ון אנדרסון, ויסקונטי וייברלי הראשון, חבר הפרלמנט הבריטי, הלורד נשיא המועצה (בין השנים 1940–1943), וחבר בקבינט המלחמה של הממלכה המאוחדת במלחמת העולם השנייה.

## קישורים חיצוניים
* קרחון אנדרסון באתר הסקר הגאולוגי של ארצות הברית
* קרחון אנדרסון באתר הגאזט האנטארקטי של ממשלת אוסטרליה
* קרחון אנדרסון באתר הגאזט האנטארקטי המשווה SCAR של ממשלת אוסטרליה

## הערות שוליים

אנדרסון
אקפנטוס

**אקפנטוס** (ביוונית: **Ἔκφαντος**) או **אפנטוס** (Έφαντος) היה פילוסוף יווני קדם-סוקרטי, אולם ייתכן שלמעשה לא היה קיים. הוא מזוהה כפיתגוראי של המאה ה-4 לפנה"ס, וכתומך בתאוריה ההליוצנטרית. הוא מתואר כאיש סירקוזה, ואפשר שהוא אקפנטוס איש קרוטונה, שבאשר אליו קיימת עדות.

אקפנטוס הכיר בקיומם של אטומים וקיומו של חלל ריק. הוא טען שהקוסמוס עשוי מאטומים, ויש רק קוסמוס אחד (יקום) שנשלט על ידי השגחה (Πρόνοια), כלומר חוקי הפיזיקה. הוא ראשון הפיתגוראים שייחס חומר פיזי ליחידות הפיתגוראיות.

אקפנטוס, כמו הרקלידס פונטיקוס, האמין שכדור הארץ מסתובב סביב מרכזו ממערב לכיוון מזרח, כמו גלגל, כאילו יש לו ציר.

## לקריאה נוספת
* M. Stern, **Greek and Latin Authors on Jews and Judaism**, Vol. III (1984), IX. Pseudo-Ecphantus, pp. 33–37

## קישורים חיצוניים
* '''Pythagoreanism''', 3.6 Timaeus, Ocellus, Hicetas and '''Ecphantus''', באנציקלופדיה לפילוסופיה של סטנפורד

## הערות שוליים

קטגוריה:פילוסופים קדם-סוקרטים
קטגוריה:אסטרונומים יוונים
קטגוריה:אישים שחיו במאה ה-4 לפנה"ס
קרחון אנדרסון (וושינגטון)

**קרחון אנדרסון** או **קרחון אנדרסן** (באנגלית: **Anderson Glacier**) הוא קרחון בשטח הפארק הלאומי אולימפיק מדרום להר אנדרסון במדינת וושינגטון שבארצות הברית.

הקרחון ממוקם בתוך קרקס קרחוני.

מוצאו של הקרחון בגובה 1,900 מטרים מעל פני הים והוא זורם בירידה, יורד הפרש גבהים של 1,600 מטרים, ונשפך אל אגם קרחוני שגובהו 1,508 מטרים מעל פני הים.

## היסטוריה - נסיגת הקרחון

בין השנים 1927–2009 נסוג הקרחון ואיבד 90% מפני השטח שלו; נכון לשנת 2011 הקרחון כמעט נעלם לחלוטין.

### השפעות תרבותיות ופוליטיות

לנסיגת הקרחון השפעות תרבותיות ופוליטיות בארצות הברית, ואף השלכות בינלאומיות:

האומה האינדיאנית קווינולט (Quinault Indian Nation), הסתמכה לאורך ההיסטוריה למחייתה על דיג בנהר קווינולט (בעיקר דיג סלמון). בעקבות נסיגת הקרחון, שהיה היובל העיקרי של הנהר, נהפך הנהר רדוד, ודגי הסלמון אינם שוחים בו. בשל כך איבדה האומה את מקור מחייתם ההיסטורי, ועליה להזיז את כפריה, בעלות גבוהה מאוד אשר אין ביכולתה לשאת בה.

כמו כן, ראש השבט איימה לאשר את פרוטוקול קיוטו להגנה על הסביבה, וזאת על אף שארצות הברית סירבה לחתום על אמנה בינלאומית זו; מאחר שבהתאם לאמנות בין השבטים האינדיאניים לארצות הברית, השבטים נחשבים כאומה ריבונית (סוברנית).

לבסוף האומה האינדיאני לא חתמה על פרוטוקול קיוטו, אולם האומה פנתה למדינות שהשתתפו בשיחות האקלים בפריז (Paris Climate Talks) ובקשה את עזרת המדינות שהשתתפו בדיונים.

## לקריאה נוספת

• J.L. Riedel, Steve Wilson, William Baccus, Michael Larrabee, T.J. Fudge, Andrew Fountain, **[https://www.cambridge.org/core/journals/journal-of-glaciology/article/glacier-status-and-contribution-to-streamflow-in-the-olympic-mountains-washington-usa/04C51BE931BBF64B7829B3163D48CE9B/core-reader Glacier status and contribution to streamflow in the Olympic Mountains, Washington, USA]**, Journal of Glaciology, Volume 61, Issue 225, 2015, pp. 8-16, DOI: https://doi.org/10.3189/2015JoG14J138


* ASHLEY AHEARN, **[https://www.npr.org/2015/12/01/455745765/facing-rising-waters-a-native-tribe-takes-its-plea-to-paris-climate-talks Facing Rising Waters, A Native Tribe Takes Its Plea To Paris Climate Talks]**, חדשות NPR

* השפעת נסיגת הקרחון על השבטים האינדיאנים באתר ה- Northwest Indian Fisheries Commission

## קישורים חיצוניים
* קרחון אנדרסון באתר הסקר הגאולוגי של ארצות הברית
* קרחון אנדרסון באתר שירות הפארקים הלאומיים של ארצות הברית
* מפה טופוגרפית של אזור קרחון אנדרסון
* קרחון אנדרסון באתר WTA - איגוד הטרקים של וושינגטון
* תצלומים היסטוריים של קרחון אנדרסון 
* מידע למטפסים על קרחון אנדרסון באתר hikingproject
* מידע למטפסים על  קרחון אנדרסון באתר mountaineers
* מזג אוויר נוכחי מעודכן בקרחון אנדרסון
** תחזית מזג אוויר עדכנית ארוכת טווח עבור קרחון אנדרסון
** נתוני מזג אוויר היסטוריים עבור קרחון אנדרסון

## הערות שוליים

אנדרסון
אנדרסון